KOMMISSIONENS GENNEMFØRELSESAFGØRELSE

af 19. oktober 2016

om offentliggørelse i Den Europæiske Unions Tidende af det enhedsdokument, der er omhandlet i artikel 94, stk. 1, litra d), i Europa-Parlamentets og Rådets forordning (EU) nr. 1308/2013, og af henvisningen til offentliggørelsen af varespecifikationen for vinsektorbetegnelsen

(Terrasses du Larzac (BOB))

(2016/C 386/07)

EUROPA-KOMMISSIONEN HAR —

under henvisning til traktaten om Den Europæiske Unions funktionsmåde,

under henvisning til Europa-Parlamentets og Rådets forordning (EU) nr. 1308/2013 af 17. december 2013 om en fælles markedsordning for landbrugsprodukter og om ophævelse af Rådets forordning (EØF) nr. 922/72, (EØF) nr. 234/79, (EF) nr. 1037/2001 og (EF) nr. 1234/2007 (1), særlig artikel 97, stk.3, og

ud fra følgende betragtninger:

For at gøre det muligt at indgive indsigelser i henhold til artikel 98 i forordning (EU) nr. 1308/2013 bør det enhedsdokument, der er omhandlet i artikel 94, stk. 1, litra d), i samme forordning, og henvisningen til offentliggørelsen af den varespecifikation, der er udarbejdet som led i den nationale procedure for behandling af ansøgningen om beskyttelse af betegnelsen »Terrasses du Larzac«, offentliggøres i Den Europæiske Unions Tidende —

VEDTAGET DENNE AFGØRELSE:

Eneste artikel

Det enhedsdokument, der er omhandlet i artikel 94, stk. 1, litra d), i forordning (EU) nr. 1308/2013, og henvisningen til offentliggørelsen af varespecifikationen for betegnelsen »Terrasses du Larzac« (BOB) findes i bilaget til denne afgørelse.

I henhold til artikel 98 i forordning (EU) nr. 1308/2013 giver offentliggørelsen af denne afgørelse ret til at gøre indsigelse mod beskyttelsen af den betegnelse, der er anført i nærværende artikel, stk. 1, inden for to måneder fra datoen for offentliggørelsen.

(1) EUT L 347 af 20.12.2013, s. 671.

BILAG

ENHEDSDOKUMENT

1. Betegnelse(r), der skal registreres

Terrasses du Larzac

2. Type geografisk betegnelse

BOB — beskyttet oprindelsesbetegnelse

3. Kategorier af vinavlsprodukter

1. Vin

4. Beskrivelse af vinen/vinene

Der er tale om ikkemousserende, tørre rødvine i purpur- eller granatrød farve med et til tider sort skær. De vine, der er klar til markedsføring i løst mål eller på flaske, har et gæringsdygtigt sukkerindhold på højst 3 g/l. Vinene har en fin og kompleks duft med en dominerende aroma af bær (bl.a. kirsebær, hindbær, brombær og solbær) og krydderier (bl.a. peber og kryddernellike), der er suppleret af lakrids, sort oliven og violettræ samt røgnuancer og dufte af krat (bl.a. enebær, timian og laurbær). Man kan også finde nuancer af læder, hø eller tobak. I munden er vinene fede med en god tanninstruktur, som dog ikke gør smagen mindre elegant. Man kan også genfinde nuancer af modne frugter og krydderier.

Generelle analytiske karakteristika

Maksimalt alkoholindhold (i % vol.) Virkeligt minimumsalkoholindhold (i % vol.) 12 Totalt minimumssyreindhold i milliækvivalenter pr. liter Maksimalt indhold af flygtig syre (i milliækvivalenter pr. liter) Maksimalt indhold af svovldioxid (i milligram pr. liter)

5. Vinfremstillingspraksis

a) Væsentlige ønologiske fremgangsmåder

Ønologisk fremgangsmåde:

Enhver varmebehandling af vinhøsten på over 40 °C er ikke tilladt.

Anvendelsen af træflis er ikke tilladt.

Foruden ovennævnte bestemmelser skal vinen hvad angår ønologisk fremgangsmåde opfylde samtlige krav, der er fastsat på EU-niveau og i den franske lov om landbrug og fiskeri (»Code rural et de la pêche maritime«).

Dyrkning af vinstokkene:

— Beplantningstætheden er mindst 4 400 vinstokke pr. ha.

— Afstanden mellem rækkerne af vinstokke må ikke overstige 2,25 meter.

— Arealet for hver enkelt vinstok må ikke overstige 2,25 m2. Dette areal beregnes ved at gange afstanden mellem rækkerne med afstanden mellem vinstokkene i samme række.

— Kunstvanding er tilladt.

b) Maksimumsudbytter

45 hl/ha

6. Præcis afgrænsning af det geografiske område

Druehøsten og fremstillingen og lagringen af vinen finder sted i følgende kommuner i departementet Hérault: Aniane, Arboras, Argelliers, Le Bosc, Brissac, Causse-de-la-Selle, Ceyras, Gignac, Jonquières, Lagamas, Lauroux, Mérifons, Montoulieu, Montpeyroux, Moulès-et-Baucels, Murles, Octon, Pégairolles-de-Buègues, Pégairolles-de-l’Escalette, Poujols, Puéchabon, Saint-André-de-Buègues, Saint-André-de-Sangonis, Saint-Félix-de-Lodez, Saint-Guiraud, Saint-Jean-de-Buèges, Saint-Jean-de-Fos, Saint-Jean-de-la-Blaquière, Saint-Privat, Saint-Saturnin-de-Lucian, Soubès og Usclas-du-Bosc.

Det afgrænsede områdes areal er 61 713 ha.

7. Primære druesorter

Grenache N

Carignan N

Mourvèdre N

Syrah N

8. Tilknytning til det geografiske område

Det geografiske område omfatter 32 kommuner i departementet Hérault og er afgrænset:

— i nord af de kalkklinter, der grænser op til Larzac-plateauet, hvis højde er mellem 700 og 800 meter

— i syd af det område, hvor Lergue-floden munder ud i Hérault-bassinet, og hvor landskabet er åbent og strækker sig ud over Hérault-dalen i retning af havet.

Vinmarkerne beskyttes mod nordlige vinde af Larzac-plateauet. Den årlige nedbør ligger på gennemsnitligt 800-900 millimeter, og temperaturen er køligere end i resten af Languedoc-vindyrkningsområdet. Temperaturforskellen mellem dag og nat er særlig udpræget i sommermånederne, hvilket påvirker druebærrenes fenoliske modenhed. Jordbunden i dette område bærer præg af lav frugtbarhed, god dræning, rige mængder af kalkholdigt grus og begrænsede vandressourcer, der ligger dybt i jorden.

De første vinmarker på »Terrasses du Larzac« går helt tilbage til romertiden, men det var først i middelalderen og senere i det 18. århundrede, at vinmarkerne for alvor fik betydning i takt med udviklingen af handelen. Selv om vindyrkningen på »Terrasses du Larzac« senere blev knyttet sammen med vindyrkningen i Languedoc-området, stod det klart, at en produktionsorienteret model ikke var særlig egnet til denne region, hvor jordbunden er mindre frugtbar og beliggenheden en anelse for høj, hvilket af naturlige årsager begrænser udbyttet. Eftersom vinene fra »Terrasses du Larzac« fremstilles af ni traditionelle Languedoc-druesorter, har vinavlerne har været i stand til at udnytte dette rige udvalg takket være deres indgående kendskab til området og ved at udvælge de bedste beliggenheder for hver sort og udvikle deres cuvéer fra mindst tre duesorter, så hver årgang afspejler vinenes identitet.

Kvaliteten af og de særlige egenskaber ved vine med betegnelsen »Terrasses du Larzac« har også været anerkendt siden 1950'erne, da de med oprindelsesbetegnelsen »Coteaux du Languedoc« blev klassificeret som vine af bedre kvalitet fra et afgrænset område.

Producenterne af »Terrasses du Larzac« er bevidste om det naturlige miljøs kvalitet og særlige karakteristika og har derfor i snart 20 år anmodet om at få anerkendt deres vinmarkers identitet. I denne sammenhæng blev en vigtig milepæl med årgangen fra 2004 nået med anerkendelsen af den supplerede geografiske betegnelse »Terrasses du Larzac« under den kontrollerede oprindelsesbetegnelse »Coteaux du Languedoc«.

De nuancer i forhold til Middelhavsklimaet, der er en følge af højden og afstanden til havet, spiller også en vigtig rolle for summen af vinenes særlige egenskaber. Vekselvirkningen mellem varme dage og kølige nætter under druernes modningsperiode fremmer samspillet mellem aromaerne, navnlig krydderi- og bæraromaerne. De i forhold til kystområdet lavere temperaturer gør det muligt at høste på et senere tidspunkt og dermed bevare vinenes fine og friske egenskaber. Med det stærke lys og det milde klima får druerne de bedste vækstbetingelser, hvilket giver disse purpur- eller granatrøde vine med et til tider sort skær deres fine og komplekse duft. Den dominerende aroma af bær og krydderier indgår i harmoni med nuancerne af lakrids, sort oliven og violettræ samt røgnuancerne og duftene af krat. Af og til opstår der under lagringen nuancer af læder, hø eller tobak eller sågar trøffel. I munden er vinene fede med en god tanninstruktur og en særlig balance, der både er generøs og frisk. Man kan også genfinde nuancer af modne frugter og krydderier.

Der er hovedsageligt tale om vine, der bliver bedre med tiden, hvoraf nogle smager bedst efter 15 år eller sågar efter 20 år.

Kort sagt kendetegnes vinene ved deres balance, behagelige kompleksitet og evne til at blive bedre med tiden samt ved deres særlige elegance.

Den rige vindyrkningshistorie har gjort det muligt over generationer at udvikle et dybt kendskab til områdets naturlige miljø. På baggrund af denne viden har de forskellige druesorter kunne tilpasse sig jordbunden og deres specifikke beliggenhed. Der er tale om sammenstukne vine (mindst 3 druesorter), der er fremstillet efter traditionelle metoder, og som ofte gæres i mere end 15 dage eller sågar 30 dage. Af hensyn til vinenes struktur er det nødvendigt med en lagringsperiode efter gæringen for at opnå en kompleks aromapalet og forfine tanninen.

Produkternes ensartet høje kvalitet skyldes ikke kun producenternes fremskridt, vinmarkerne og vinkældrene, men også deres fælles indsats, som har gjort det muligt for dem i fællesskab at definere profilen for og identiteten af en vin med betegnelsen »Terrasses du Larzac«.

Det geografiske områdes særlige beliggenhed, der afbalancerer Middelhavets milde klima med Larzac-plateauets kølige temperaturer, forstærket af producenternes knowhow, er med til at give de særlige egenskaber, der kendetegner vine med den beskyttede oprindelsesbetegnelse »Terrasses du Larzac«.

9. Vigtige yderligere betingelser

Område i umiddelbar nærhed

Retlig ramme:

National lovgivning

Type supplerende betingelse:

Undtagelse vedrørende produktionen i det afgrænsede geografiske område

Beskrivelse af betingelsen:

Det område, der ligger umiddelbart i nærheden, og som er genstand for undtagelsen vedrørende fremstillingen og lagringen af vinen, omfatter det område, der består af kommunen La Vacquerie-et-Saint-Martin-de-Castries (departementet Hérault).

Større geografisk enhed

Retlig ramme:

National lovgivning

Type supplerende betingelse:

Supplerende bestemmelser vedrørende mærkningen

Beskrivelse af betingelsen:

På etiketten for vine med den kontrollerede oprindelsesbetegnelse er det tilladt at angive »Languedoc« som større geografisk enhed.

Størrelsen på skrifttegnene for denne større geografiske enhed må hverken i højden eller bredden være større end halvdelen af de skrifttegn, som udgør betegnelsen for den kontrollerede oprindelsesbetegnelse.

Mindre geografisk enhed

Retlig ramme:

National lovgivning

Type supplerende betingelse:

Supplerende bestemmelser vedrørende mærkningen

Beskrivelse af betingelsen:

Størrelsen på skrifttegnene for alle fakultative udtryk, hvis anvendelse i henhold til EU-bestemmelserne kan reguleres af medlemsstaterne, må hverken i højden eller bredden være større end halvdelen af de skriftegn, som udgør betegnelsen for den kontrollerede oprindelsesbetegnelse.

Henvisning til offentliggørelsen af varespecifikationen

https://info.agriculture.gouv.fr/gedei/site/bo-agri/document_administratif-28398d7f-8879-48ac-a46c-16573436bdbd